**NOTA DE FUNDAMENTARE**

**la proiectul Hotărârii Guvernului cu privire la aprobarea Conceptului Sistemului informațional național în domeniul eficienței energetice „SINEE”**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii Guvernului cu privire la aprobarea Conceptului Sistemului informațional național în domeniul eficienței energetice „SINEE” a fost elaborat de către Ministerul Energiei cu suportul Agenției Statelor Unite pentru Dezvoltare Internațională (USAID) în cadrul Proiectului Securitatea Energetică a Republicii Moldova (MESA). |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Proiectul actului normativ a fost elaborat în temeiul art. 131 din Legea nr. 139/2018 cu privire la eficiență energetică.Pentru realizarea eficientă a atribuțiilor Instituției Publice Centrul Național pentru Energie Durabilă (IP CNED) în domeniul eficienței energetice, dar și pentru a asigura implementarea în activitatea acesteia a celor mai bune practici în domeniul tehnologiilor informaționale, prin Legea nr. 139/2018 cu privire la eficiență energetică s-a prevăzut crearea Sistemului informațional național în domeniul eficienței energetice (în continuare – SINEE).SINEE este destinat să asigure realizarea funcțiilor IP CNED în domeniul eficienței energetice, performanței energetice a clădirilor și valorificării surselor de energie regenerabilă, prin utilizarea tehnologiilor informaționale și comunicaționale. Implementarea SINEE va contribui semnificativ la creșterea calității și eficienței activităților din domeniile de competență ale IP CNED și va permite accesul liber, comod și interactiv tuturor părților interesate la resursele informaționale gestionate de IP CNED. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| 3.2. Opțiunile alternative analizate și motivele pentru care acestea nu au fost luate în considerare |
| Prezentul Concept al SINEE descrie principalele aspecte organizaționale, metodologice și tehnologice în conformitate cu care este concepută și va fi implementată o soluție informatică performantă, care va asigura suportul informatic al subiecților implicați în procesele de implementare a politicii de stat în domeniul eficienței energetice, performanței energetice a clădirilor, monitorizării și verificării economiilor de energie, precum și al valorificării surselor de energie regenerabilă într-un mod durabil din punctul de vedere al mediului înconjurător și al schimbărilor climatice.Conceptul stabilește cadrul general și locul SINEE în sistemul de guvernare electronică și identifică soluțiile optime care corespund standardelor în domeniu și nivelului actual de dezvoltare a guvernării electronice în Republica Moldova.Astfel, conform Conceptului SINEE constă din 7 subsisteme informaționale distincte:1) subsistemul informațional „Portalul public CNED”;2) subsistemul informațional „Management programe și proiecte” (SIMPP);3) subsistemul informațional „Management energetic în clădiri” (SIME);4) subsistemul informațional „Eficiența energetică a clădirilor” (SIEEC);5) subsistemul informațional „Audit energetic” (SIAE);6) subsistemul informațional „Monitorizare și verificare a economiilor de energie” (SIMVE);7) subsistemul informațional „Registrul specialiștilor în domeniul eficienței energetice” (SIRSEE).Implementarea SINEE va contribui la sporirea productivității sectorului de energie durabilă. Valorificarea potențialului tehnologiei informației și implementarea conceptelor moderne de schimb de date implementate în SINEE vor îmbunătăți calitativ activitatea IP CNED și va facilitata accesul la date în domeniul eficienței energetice și al valorificării surselor de energie regenerabilă.SINEE constituie o soluție din categoria Guvern către Guvern (G2G), Guvern către Business (G2B) și Guvern către Cetățeni (G2C), îndreptată spre eficientizarea utilizării resurselor informaționale în domeniul eficienței energetice, creșterii transparenței și asigurării accesului la date și servicii online pentru instituții ale statutului, agenți economici și specialiștii care lucrează în domeniul respectiv.Scopul SINEE constă în asigurarea IP CNED cu o soluție informatică performantă scalabilă, configurabilă și compatibilă cu ulterioare dezvoltări și integrări, care să asigure funcționalități de realizare a activităților în domeniile de competență ale IP CNED. Prin crearea și implementarea SINEE sunt urmărite următoarele obiective:1) digitalizarea și standardizarea proceselor de business, a documentelor și a datelor aferente specifice acțiunilor subiecților cu acces autorizat la SINEE;2) automatizarea proceselor de activitate ale IP CNED și tranziția la fluxuri de lucru exclusiv digitale;3) eliminarea redundanței în gestiunea datelor prin elaborarea unui mediu de comunicații securizat și asigurarea interoperabilității, atât între subsistemele SINEE, cât și între SINEE și sistemele informaționale externe;4) reducerea costurilor operaționale, sporirea calității mijloacelor de comunicare prin elaborarea unei soluții comune și scalabile, care poate fi ușor întreținută și extinsă cu funcționalități noi;5) reducerea timpului de răspuns și furnizarea informațiilor necesare procesului decizional legat de domeniile de competență ale IP CNED;6) sporirea transparenței activității IP CNED și asigurarea accesului la date și servicii electronice pentru toți subiecții implicați în procesele de business relevante ale SINEE;7) diseminarea automată a datelor și documentelor cu privire la procesele de lucru implementate în SINEE;8) furnizarea serviciilor electronice pentru cetățeni, mediul de afaceri și autorități publice în vederea implementării măsurilor de îmbunătățire a eficienței energetice;9) integrarea SINEE cu sistemele informaționale externe ale autorităților publice și instituțiilor care dețin și gestionează date primare necesare implementării fluxurilor de lucru aferente activității IP CNED;10) unificarea principiilor de funcționare ale tuturor subsistemelor SINEE, prin implementarea unor mecanisme destinate asigurării centralizate a accesului la resurse informaționale ale SINEE, gestiunii metadatelor comune, configurării SINEE, accesului la sisteme informaționale partajate și schimbului reciproc de date atât între subsistemele SINEE cât și cu sistemele informaționale externe;11) implementarea instrumentelor de monitorizare, analiză, inclusiv comparativă, și control al eficienței utilizării energiei și apei și al costurilor aferente în cadrul clădirilor publice, precum și al clădirilor în care activează instituții și/sau autorități publice;12) implementarea mecanismelor și proceselor de evaluare a performanței energetice a clădirilor prin realizarea calculului performanței energetice, elaborarea rapoartelor de evaluare a performanței energetice a clădirii și emiterea certificatelor de performanță energetică a clădirilor;13) elaborarea și evidența rapoartelor de inspecție a sistemelor de încălzire și rapoartelor de inspecție a sistemelor de ventilare și condiționare;14) elaborarea și evidența rapoartelor de audit energetic;15) implementarea mecanismului de asigurare și verificare a calității auditurilor energetice, certificatelor de performanță energetică a clădirilor și a rapoartelor de inspecție a sistemelor de încălzire, sistemelor de ventilare și condiționare;16) implementarea mecanismului de monitorizare și verificare a economiilor de energie prin asigurarea gestiunii măsurilor planificate/realizate de eficiență energetică și evidenței proiectelor în domeniul eficienței energetice;17) implementarea fluxurilor de lucru destinate gestiunii registrelor specialiștilor în domeniul eficienței energetice;18) unificarea tehnologiilor și modalităților de acces la date și documente prin implementarea unui stoc comun de date și documente cu acces garantat pentru toate subsistemele din cadrul SINEE;19) implementarea unei platforme de analiză date și generare rapoarte exploatată în comun de toate subsistemele SINEE pentru generarea de documente și rapoarte specifice fiecărei aplicații informatice în parte. |
| **4. Analiza impactului de reglementare**  |
| 4.1. Impactul asupra sectorului public |
| 4.2. Impactul financiar și argumentarea costurilor estimative |
| 4.3. Impactul asupra sectorului privat |
| 4.4. Impactul social4.4.1. Impactul asupra datelor cu caracter personal4.4.2. Impactul asupra echității și egalității de gen |
| 4.5. Impactul asupra mediului |
| 4.6. Alte impacturi și informații relevante |
| Implementarea SINEE necesită alocarea resurselor financiare de la bugetul de stat pentru crearea și mentenanța ulterioară a acestuia.O parte din cheltuielile necesare pentru crearea SINEE va fi acoperită de partenerii de dezvoltare, și anume:1) în cadrul Proiectului Securitatea Energetică a Republicii Moldova (MESA), finanțat de USAID, va fi asigurată elaborarea subsistemului informațional „Eficiența energetică a clădirilor” (SIEEC), inclusiv a regulamentului pentru organizarea și funcționarea subsistemului informațional dat;2) în cadrul Proiectului Eficiență Energetică în Republica Moldova, finanțat de Banca Europeană de Investiții (BEI), Banca Europeană de Reconstrucție și Dezvoltare (BERD), Uniunea Europeană și Fondul Fiduciar de Asistență Tehnică a Parteneriatului Estic (EPTATF), va fi asigurată elaborarea caietului de sarcini pentru dezvoltarea subsistemului informațional „Eficiența energetică a clădirilor” (SIEEC).Se preconizează că pentru mentenanța SINEE vor fi alocate sume din contul și în limita bugetului anual al Ministerului Energiei (IP CNED), precum și din alte surse în conformitate cu legislația.Totodată, reieșind din practica implementării sistemelor informaționale, pentru primii trei ani de la darea în exploatare a sistemului, pe lângă costurile de mentenanță curentă, este necesar de asigurat acoperirea și costurilor de mentenanță corectivă (de înlăturare a potențialelor defecțiuni) și adaptivă (de sporire a funcționalităților sistemului). Aceste costuri urmează a fi acoperite din sursele bugetare și din sursele partenerilor de dezvoltare.În acest sens, posesorul/deținătorul SINEE urmează să estimeze și să prezinte Instituției Publice „Serviciul Tehnologia Informației și Securitate Cibernetică” resursele TI necesare pentru găzduirea SINEE pe platforma tehnologică guvernamentală comună (MCloud), pentru 6, 12, 18 luni. În baza estimărilor se vor planifica și se vor aloca resursele TI necesare. Urmare a dării în exploatare a SINEE, posesorul/deținătorul va încheia cu Administratorul tehnic Acordul privind administrarea tehnică și menținerea SINEE, care va include activitățile minime privind administrarea tehnică și menținerea SINEE, precum și volumul acestora. În baza Acordului vor fi estimate cheltuielile pentru administrare tehnică a SINEE care urmează a fi acoperite din bugetul de stat, prin intermediul granturilor oferite Instituției Publice „Serviciul Tehnologia Informației și Securitate Cibernetică”, de către fondator. |
| **5. Compatibilitatea proiectului actului normativ cu legislația UE**  |
| 5.1. Măsuri normative necesare pentru transpunerea actelor juridice ale UE în legislația națională |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil |
| **6. Avizarea și consultarea publică a proiectului actului normativ** |
| Proiectul actului normativ va fi supus avizării și consultării publice în conformitate cu prevederile Legii nr. 239/2008 privind transparența în procesul decizional și prevederile art. 32 din Legea nr. 100/2017 cu privire la actele normative. Proiectul Conceptului SINEE a fost coordonat prealabil de Agenția de Guvernare Electronică (avizul nr. 3007-120 din 02.07.2024).Concomitent, proiectul actului normativ va fi supus consultărilor publice. Anunțul privind inițierea elaborării actului normativ a fost plasat pe pagina web: www.particip.gov.md, în modul stabilit. <https://particip.gov.md/ro/document/stages/anunt-de-initiere-a-procesului-de-elaborare-a-proiectului-hotararii-guvernului-privind-aprobarea-conceptului-tehnic-si-a-regulamentului-de-organizare-si-functionare-a-sistemului-informational-national-in-domeniul-eficientei-energetice/12945>La data de 21 octombrie 2024 proiectul a fost examinat în cadrul ședinței secretarilor generali. Prin scrisoarea Cancelariei de Stat nr. .18-69-11727 din 22 octombrie 2024 proiectul a fost remis pentru avizare ***(număr unic 924/MEn/2024)*** următoarelor autorități:- Ministerul Dezvoltării Economice și Digitalizării Agenția de Guvernare Electronică;- Ministerul Infrastructurii și Dezvoltării Regionale;- Ministerul Muncii Protecției Sociale;- Ministerul Finanțelor;- Ministerul Mediului ( inclusiv Serviciul Hidrometeorologic de Stat ); - Ministerul Culturii;- Ministerul Educației și Cercetării (inclusiv Centrul de Tehnologii Informaționale și Comunicaționale în Educație);- Agenția Națională pentru Reglementare în Energetică; - Serviciul Tehnologia Informației și Securitatea Cibernetică;- Agenția Geodezie, Cartografie și Cadastru;- Agenția Servicii Publice;- Biroul Național de Statistică;- Camera de Comerț și Industrie a Republicii Moldova;- Centrul de Armonizare a Legislației. La data de 16.01.2025 proiectul a fost plasat pe pagina web a ministerului și pe particip.gov.md pentru avizare/expertizare. Urmare a avizării, a fost elaborat tabelul de sinteză, unde s-a ținut cont de obiecțiile, propunerile și recomandările recepționate de la toate autoritățile avizate. |
| **7. Concluziile expertizelor** |
| Proiectul va fi supus expertizei juridice și anticorupție. |
| **8. Modul de încorporare a actului în cadrul normativ existent** |
| Potrivit prevederilor art. 76 din Legea nr. 467/2003 cu privire la informatizare și resursele informaționale de stat, sistemele şi resursele informaționale de stat se supun documentării în mod obligatoriu. Astfel, pentru dezvoltarea și punerea în aplicare a unui sistem informațional automatizat în calitate de resursă informațională de stat, este obligatorie elaborarea și aprobarea unui șir de documente aferente acestui sistem informațional, conform cadrului normativ metodologic privind crearea, administrarea, mentenanţa, dezvoltarea şi scoaterea din exploatare a sistemelor informaţionale de stat. Documentele sistemelor şi resurselor informaționale de stat sunt:1) conceptul sistemului informațional, în care să fie definite: spaţiul funcțional, structura organizatorică, spațiul informațional, spațiul tehnologic, securitatea sistemului informațional şi protecţia informaţiei; 2) caietul de sarcini al sistemului informațional, care include cerinţele funcţionale şi tehnice în conformitate cu care se creează sistemul informațional;3) regulamentul resursei informaţionale, care să cuprindă: reglementări privind drepturile şi obligaţiile subiecţilor raporturilor juridice aferente creării şi ţinerii resursei informaţionale; modalitatea de ţinere a resursei informaţionale; procedura de înregistrare, modificare, completare şi radiere a datelor; procedura de interacţiune cu furnizorii de date; măsuri privind asigurarea securităţii resursei informaționale.Prin urmare, ținând cont de structura complexă a SINEE, după adoptarea proiectului de Concept al SINEE urmează a fi elaborate și aprobate de către posesor cerințele tehnice separat pentru fiecare dintre cele 7 subsisteme ale SINEE. De asemenea, după dezvoltarea fiecărui subsistem al SINEE și până la punerea acestuia în exploatare, Guvernul urmează să aprobe regulamentul resursei informaționale formată de subsistemul informațional corespunzător. |
| **9. Măsurile necesare pentru implementarea prevederilor proiectului actului normativ** |
| Implementarea actului normativ va fi asigurată, în principal, de Instituția Publică Centrul Național pentru Energie Durabilă (IP CNED), în calitate de deținător al SINEE.Se preconizează că eforturile privind crearea SINEE vor fi susținute și de partenerii de dezvoltare. |

 **Secretară de Stat** */semnat electronic/* **Carolina NOVAC**